Vermeende rower in Durban doodgeskiet | Netwerk24
Vermeende rower in Durban doodgeskiet
Deur Werner Beukes 28 November 2019 13:03
'n Vermeende rower is Donderdagoggend in 'n skietgeveg met die polisie in Westville, Durban, doodgeskiet.
'n Skietgeveg het in Jan Hofmeyer-weg tussen 'n onbekende aantal gewapende mans en polisiebeamptes uitgebreek, sê kol. Thembeka Mbele, polisiewoordvoerder.
"Dit is nog nie seker of die mans 'n geldwa of die poskantoor wou beroof nie. Daar word na die rowers gesoek en leidrade word opgevolg."
Die voorval het omstreeks 08:30 buite die Westville Village Market-sentrum plaasgevind.
"Een van die verdagtes is doodgeskiet. Die ander verdagtes het in 'n wit Toyota-dubbelkajuitbakkie in die rigting van Pinetown gejaag," sê Mbele.
Twee ander mense is deur paramedici op die toneel vir skok behandel, en 'n polisielid vir snywonde, sê Garrith Johnson, woordvoerder van die Rescue Care-ambulansdiens.